Kolumbus etter snøkaoset: - Vi har lært
– Vi er beroliget etter møtet, sier Vegvesenets leder for utekontroll. Mandag morgen førte tett snøvær til at trafikken på store deler av Nord-Jæren ble fullstendig lammet i flere timer. Busstrafikken ble hardt rammet og over hundre bussavganger ble innstilt. Flere leddbusser havnet i grøften eller ble stående og sperre for trafikken og utpå formiddagen besluttet derfor Connect Bus å ta de 74 leddbussene ut av drift. I etterkant av kaoset har mange stilt spørsmål ved om leddbussene i det hele tatt burde vært på veiene denne morgenen, samt hvorfor de ikke kjørte med kjettinger. – Kjettingene er ikke noe vi bruker til vanlig kjøring. Det er først når bussene har kjørt seg fast, at vi eventuelt bruker dem, forklarte trafikksjef Stein Enersgård i Connect Bus mandag. Ønsket dialog Onsdag møttes representanter fra Kolumbus, Connect Bus og Statens vegvesen. – Det var et konstruktivt og godt møte. Vi mener det er bedre å gå i dialog med dem enn at vi skal reise ned til Stavanger sentrum og skrive ut bruksforbud neste gang det kommer et slikt snøvær, sier Paal Fossan, leder for utekontroll i Statens vegvesen i Rogaland, til Aftenbladet. Det var NRK Rogaland som først omtalte møtet. På møtet gikk partene gjennom hva som skjedde mandag og ved tidligere snøvær i vinter, som skapte utfordringer for bussene. – Ut fra møtet vi hadde i morges, viser Connect Bus og Kolumbus at de er sitt ansvar bevisst. De valgte å ta en del kjøretøy ut av drift da det viste seg å være nødvendig, da har de tatt ansvar med tanke på sikkerheten, sier Fossan. Parkerte leddbussene – Leddbussene ble parkert utpå formiddagen. Forventer dere at de parkerer dem tidligere neste gang? – Ikke nødvendigvis. Kolumbus og Connect Bus har forsikret oss om at de skal være ekstra observante på værmeldingene, samt informere sjåførene om at hvis fremkommeligheten blir for dårlig, skal de ta bussene ut av trafikk. Busser som ikke er egnet til å kjøre på dette føret skal vurderes å tas ut av trafikk, sier Fossan som påpeker at forholdene kan variere veldig på ulike ruter i rutenettet. På enkelte ruter er det mange bakker, andre steder er det få. – Burde leddbussene vært tatt ut av trafikk tidligere mandag? – Det vil jeg ikke svare direkte ja på. Det kom mye snø på en gang og mange av bussene som ble stående fast i bakker, hadde helt snøfritt på resten av ruta, sier Fossan og legger til: – Jeg vil heller gi honnør til Connect Bus som valgte å ta ut bussene da de så at forholdene ble ekstremt utfordrende. Dette viser at de tar sikkerheten på alvor. Ut fra det de har forklart om rutiner og arbeid med trafikksikkerhet, har jeg blitt beroliget. Når de sier at de har lært av dette, så tror jeg dem på det, sier Fossan. – Gode rutiner – Connect Bus sender ut trafikkleder dersom en i stedet for at sjåføren skal legge på kjettinger selv når bussen står fast. Bør sjåførene selv legge kjettinger på? – Det er alltid sjåføren som har ansvaret for kjøretøyets veigrep. Er det behov for å legge på kjettinger, så skal sjåføren kunne gjøre dette selv. Om de velger å sende ut noen for å hjelpe, ser jeg ikke noe problem i det. Connect Bus har forklart oss og har gode rutiner for bruk av kjettinger og kompetanse knyttet til kjettingbruk, sier Fossan. Kolumbus: – Vi har lært Også Kolumbus opplevde møtet som konstruktivt. – Når vi ser bilder av busser som står på klink is i Ullandhaugbakken og ikke kommer av flekken, er vi alle enige om at de ikke burde vært der, sier kommunikasjonssjef Jon Dagsland i Kolumbus og fortsetter:  – Det var veldig usikre varsler og det kom mye nedbør i løpet av kort tid. Når det skjer uforutsett, tar det tid å få dem ut av trafikk. Også brøytebiler og personbiler slet på føret mandag. Da nedbøren kom og det ble nullføre og is på veiene mandag, var bussene allerede på veiene, sier Dagsland. Han påpeker også at leddbussene har vært i trafikk siden 2016 og at det er unntaksvis det er værforhold som det vi opplevde mandag. – Men vi lærer av hendelsene mandag og de viser viktigheten av at det gjøres gode risikovurderinger ut fra blant annet værvarslene, sier Dagsland. Kolumbus sine vanlige leddbusser har plass til 53 sittende og 93 stående passasjerer. Til sammenlikning har de 15 meter lange bussene - som er hakket mindre enn leddbussene - plass til like mange sittende, men bare 59 stående passasjerer.
Tidligere denne uken førte snøfall til at trafikken i Nord-Jæren ble lammet i flere timer, noe som inkluderte innstilling av over hundre bussavganger. I kjølvannet av kaoset ble det stilt spørsmål ved om leddbussene burde ha vært ute på veiene, og hvorfor de ikke kjørte med kjettinger.  Kolumbus og Connect Bus, selskapene som har ansvaret for busstrafikken på Nord-Jæren møtte onsdag Statens vegvesen. Vegvesenet er nå fornøyde med situasjonen, og mener at selskapene viste ansvar ved å ta bussene ut av drift når det ble nødvendig.  I fremtiden skal selskapene være mer observante på værforhold, og vurdere å ta bussene ut av trafikk når forholdene tilsier det.